Жэуаплыныгъэ лъагэ
Узыншагъэм нэхърэ нэхъ лъапIэ иIэкъым цIыхум. Ар къыщыдгурыIуэри узым дыкъигъэдзыха нэужьщ. Абы и лъэныкъуэкIэ сэ иджыблагъэ щытыкIэ хьэлъэ сихуат, си гъащIэмкIэ сигъэгузавэу. Апхуэдэхэм деж ди гугъапIэ псори зэтпхыр дохутырхэращ.
Къэлэбатэ Рустам Сэ сызыпэщIэхуа дохутырым, КъБР-м Узыншагъэр хъумэнымкIэ и министерствэм и хирург нэхъыщхьэ, медицинэ щIэныгъэхэм я кандидат, Нарткъалэ дэт, районхэм зэдай сымаджэщым и дохутыр нэхъыщхьэ Къэлэбатэ Рустам, и ныбжькIэ щIалэми, хузэфIэкIащ узыфэ хьэлъэр сщхьэщихын икIи гукъыдэж сиIэу гъащIэм сыхигъэплъэжын.
Сымаджэщым онкологиемрэ малоинвазивнэ хирургиемкIэ и къудамэм щылажьэ псори зыпэрыт IэщIагъэм къыхуигъэщIа жыхуаIэм хуэдэщ, дэтхэнэми и къалэныр жэуаплыныгъэ пылъу зэфIагъэкI. Мыбы сызэрыщIэлъа зэманым сэ хьэкъ сщыхъуащ зи IэщIагъэм фIыуэ хэзыщIыкI, медицинэм щIэуэ къыхыхьэ Iэмал псори я IэнатIэм къыщагъэсэбэпкIэрэ операцэ гугъухэр ехъулIэныгъэ яIэу зыщIыф дохутыр щIалэхэр республикэм зэрыдиIэр.
Сыхьэтитхум нэблагъэкIэ Къэлэбатэ Рустам, хирург Лапун Бачэ и дэIэпыкъуэгъуу, операцэр ирагъэкIуэкIащ. Абыхэм яхэлъ Iэзагъышхуэм и щыхьэтщ ар зыкIи къыстемыхьэлъэу сыкъызэрызэфIэувэжар. Операцэр тэмэму зэрызэфIэкIар куэдкIэ и фIыгъэщ анестезиолог Къулътырбей Мурат зи пашэ гупым. ИужькIэ си узыншагъэр тэмэму зэфIэувэжыхукIэ икъукIэ къызэлIэлIау къыскIэлъыплъащ Лапун Бачэ.
Дохутырым къуихьэлIэ хущхъуэм хуэдэуи мыхьэнэшхуэ иIэщ сымаджэр зэрыхъужынур и фIэщ щIынми. Ар фIы дыдэу къагуроIуэ мы къудамэм щылажьэхэм, дэтхэнэ зыми гукIи псэкIи хуэгумащIэу, я гукъыдэжыр псалъэ дахэхэм-кIэ къыхуаIэтыжу ябгъэдэтщ. ЦIыху гумащIэхэщ, щабэхэщ, гущIэгъу зыхэлъхэщ, я щIэныгъэкIи IэщIагъэкIи дэбгъуэн щы-мыIэу дохутыр нэсхэщ.
ГъащIэм гуфIэгъуэрэ дэрэжэгъуэрэ сиIэу сыхэзыгъэплъэжа дохутырхэу Къэлэбатэ Рустам, Лапун Бачэ, Къулътырбей Мурат, къудамэм и медсестрахэм фIы-щIэ яхузощI икIи сохъуэхъу я зэфIэкIым хэхъуэу, ехъулIэныгъэ, насып яIэу, дуней дахэм гу щахуэу псэуну.
Шэшэн Риммэ.
